Поштоване колеге, даме и господо,

Желео бих најпре да се захвалим домаћинима на организацији Церемоније отварања седишта Сталне организације Балканских војномедицинских снага, Њ.Е. министру Јолевском на указаном гостопримству и да честитам свим учесницима процеса изградње Балканских војномедицинских снага на досадашњем раду и доприносу.

Као што сви добро знамо, у овом моменту се све државе нашег региона суочавају са истим или веома сличним изазовима, ризицима и претњама, који позивају на заједнички одговор у њиховом решавању и наглашавају потребу за уједињеним наступом у циљу одржавања међународне безбедности.

Исто тако, Република Србија као део региона који је прошао кроз веома тежак период, придаје посебан значај регионалној сарадњи уз непрестано развијање добрих међусуседских односа и међусобног разумевања која је у таквим околностима од круцијалне важности.

Сведоци смо нажалост и све чешћих природних катастрофа које погађају наш регион стога пројекат Балканских војномедицинских снага омогућава државама да у датим тренуцима ефикасније користе своје медицинске снаге и средства и најбољи је пример функционисања принципа „удруживања и дељења”. Оне представљају јединицу која ће бити способна да обезбеди медицинску подршку у кризним ситуацијама и да брзо реагује у циљу отклањања последица катастрофа у региону.

*Поштоване колеге*,

Република Србија је, и поред значајног ангажовања у мултинационалним операцијама, определила своје капацитете за улогу Оквирне нације BMTF у првој ротацији која ћетрајати до краја 2019. године. Такође ће уложити напоре, заједно са осталим државама учесницама и партнерским државама, да BMTF постану препознатљива и респективна снага региона. Уколико Македонија и Словенија у улогама Оквирне нације у наредним ротацијама наставе да унапређују способности те јединице, сигуран сам да ће BMTF постати наш регионални „бренд”.

Мудри Ганди је једном рекао: „Човек често постаје оно што о себи мисли. Будем ли непрестано понављао да нешто не могу учинити, вероватно и нећу моћи. Супротно томе, верујем ли да могу, сигурно ћу стећи способност то и учинити“. С тим у вези, данашње отварање седишта Сталне организације BMTF видим као први корак ка остварењу заједничке визије и остварењу заједничког циља.

На крају излагања, желим још једном да изразим захвалност партнерским државама, Сједињеним Америчким Државама и Норвешкој, на досадашњој подршци пројекту BMTF. Уверен сам да ће корист од успостављања овакве јединице у региону имати све државе учеснице.

*Хвала на пажњи*